Broj: 711-I-975-M-250/22-02-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Danimira Kolmana, općinskog načelnika Općine Rasinja,** za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

**Danimir Kolman, općinski načelnik Općine Rasinja, ne može za vrijeme obnašanja navedene dužnosti obavljati funkciju predsjednika Upravnog vijeća Zavoda za javno zdravstvo Koprivničko-križevačke županije, jer se sukladno članku 18. stavku 6. ZSSI/21-a iznimka od zabrane članstva u upravnom vijeću ustanove od posebnog interesa ne odnosi na općinske načelnike.**

 Obrazloženje

Zahtjev za davanjem mišljenja Povjerenstva podnio je Danimir Kolman, općinski načelnik Općine Rasinja. U knjigama ulazne pošte Povjerenstva zahtjev je zaprimljen 4. svibnja 2022. pod poslovnim brojem 711-U-4681-M-250/22-01-1, povodom kojeg se vodi predmet broj M-250/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Danimir Kolman povodom obnašanja dužnosti općinskog načelnika Općine Rasinja zakonski obveznik.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva može li bez naknade za vrijeme obnašanja dužnosti općinskog načelnika Općine Rasinja obavljati funkciju predsjednika Upravnog vijeća Zavoda za javno zdravstvo Koprivničko-križevačke županije ili se radi o međusobno nespojivim funkcijama. Napominje da je u Upravno vijeće Zavoda za javno zdravstvo Koprivničko-križevačke županije imenovan od strane Županijske skupštine Koprivničko-križevačke županije, u kojoj ne obnaša dužnost člana.

Uvidom u podatke sudskog registra Trgovačkog suda u Bjelovaru, utvrđeno je da je Zavod za javno zdravstvo Koprivničko-križevačke županije javna ustanova kojoj je osnivač Koprivničko-križevačka županija.

Člankom 18. stavkom 1. točkom 2. ZSSI/21-a propisano je da obveznici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 18. stavkom 2. točkom 2. ZSSI/21-a propisano je da iznimno od stavka 1. toga članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 6. ZSSI/21-a odredbe stavka 2. toga članka Zakona ne odnose se na općinske načelnike, gradonačelnike, župane i njihove zamjenike.

Zakonskim obveznicima zabranjeno je člankom 18. stavkom 1. ZSSI/21-a da istodobno s obnašanjem javne dužnosti iz članka 3. Zakona obavljaju funkciju člana upravnog vijeća ustanove, pri čemu je takva mogućnost iznimno dopuštena ako se radi o ustanovi od posebnog državnog interesa, odnosno od posebnog interesa za jedinicu lokalne i područne (regionalne) samouprave ili ako je obveznik član upravnog vijeća ustanove po položaju, prema odredbi članka 18. stavka 2. ZSSI/21-a.

S obzirom da je primjena navedene iznimke od zabrane u članstvu upravnog vijeća ustanove izričito isključena ako se radi o općinskim načelnicima i njihovim zamjenicima, sukladno odredbi članka 18. stavka 6. ZSSI/21-a, Danimir Kolman za vrijeme obnašanja dužnosti općinskog načelnika Općine Rasinja ne može obavljati funkciju predsjednika Upravnog vijeća Zavoda za javno zdravstvo Koprivničko-križevačke županije.

Ukazuje se obvezniku da je, sukladno odredbi članka 8. stavka 1. ZSSI/21-a, dužan razriješiti navedenu okolnost obavljanja funkcije predsjednika Upravnog vijeća Zavoda za javno zdravstvo Koprivničko-križevačke županije istodobno s obnašanjem dužnosti općinskog načelnika Općine Rasinja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Danimir Kolman, elektronička dostava
2. Objava na internetskoj stranici Povjerenstva
3. Pismohrana